Þór skrifaði bók um tækifæri í sjávarútvegi Útrás þekkingar íslenskra tæknifyrirtækja í vinnslu , fjölmarga fullvinnslufyrirtækja og rannsóknastofnana getur stuðlað því að draga úr sóun og slæmri meðferð á sjávarauðlindum um allan heim . Þór Sigfússon , stofnandi Íslenska sjávarklasans er höfundur bókarinnar „ The New Fish Wave – How to ignite the seafood industry “ . Helgi Vífill Júlíusson Mánudagur 13. janúar 2020 Auglýsing Þór Sigfússon , stofnandi Íslenska sjávarklasans , lýsir því í nýrri bók „ The New Fish Wave – How to ignite the seafood industry “ hvernig Íslendingar hafa byggt upp fjölbreytta atvinnustarfsemi í kringum íslenskan sjávarútveg og tekist að búa til fjölmörg haftengd nýsköpunarfyrirtæki sem eru á heimsmælikvarða . Þetta kemur fram í tilkynningu . Í dag er talið að um 10 milljónum tonna af fiski sé hent á heimsvísu og stór hluti þess eru verðmæt prótein sem nýta má á ýmsan hátt . Íslendingar nýta mun meira af hverjum veiddum hvítfiski en aðrar þjóðir en víða erlendis er nær öllu nema fiskflakinu hent . Útrás þekkingar íslenskra tæknifyrirtækja í vinnslu , fjölmarga fullvinnslufyrirtækja og rannsóknastofnana getur stuðlað því að draga úr sóun og slæmri meðferð á sjávarauðlindum um allan heim . Bókin er því ekki síður ákall til Íslendinga um að þeir skynji þau tækifæri sem þjóðin hefur til að hafa umtalsverð og jákvæð áhrif á umgengni þjóða um sjávarauðlindir og þar með umhverfi hafsins . „ The New Fish Wave “ fjallar um hvernig Íslenski sjávarklasinn , sem stofnaður var árið 2011 , hóf markvisst að efla áhuga á og hlúa að fjölbreyttri nýsköpunarstarfsemi í tengslum við sjávarútveg . Sá árangur sem náðist hefur vakið athygli út fyrir landsteinana . Fjórir systurklasar í Bandaríkjunum Nú þegar hafa verið stofnaðir fjórir systurklasar í Bandaríkjunum og áhugi er hjá aðilum víða um heim að setja upp sjávarklasa að íslenskri fyrirmynd . Þá verður Hús sjávarklasans opnað í Portland í Mainefylki í Bandaríkjunum hinn 18. mars næstkomandi . Bókin er hugsuð sem eins konar leiðarvísir fyrir svæði eða lönd sem vilja efla haftengda starfsemi með því meðal annars að auka nýsköpun og bæta nýtingu afurða sjávar . „ The New Fish Wave “ kemur út á vegum Leete‘s Island Books í Bandaríkjunum . Hún verður einnig fáanleg á rafrænu formi og hjá Amazon . Eymundsson á Skólavörðustíg mun einnig selja bókina .